Лесичово (община)

Община Лесичово се намира в Южна България и е една от съставните общини на Област Пазарджик.

География

Географско положение, граници, големина 
Общината е разположена в западната част на Област Пазарджик. С площта си от 209,43 km2 заема 10-о място сред 12-те общини на областта, което съставлява 4,67% от територията на областта. Границите ѝ са следните:
 на североизток – община Панагюрище;
 на югоизток – община Пазарджик;
 на юг – община Септември;
 на северозапад – община Костенец и община Ихтиман, Софийска област.

Природни ресурси

Релеф 
Релефът на общината е ниско планински, хълмист и равнинен, като територията ѝ попада в пределите на планината Средна гора и Горнотракийската низина.

Община Лесичово има удължена форма от северозапад на югоизток и по цялото ѝ протежение протича част от долното течение на река Тополница. На югозапад от нейната долина, до границата с община Септември се простират крайните източни разклонения рида Еледжик (Ветрен) на Ихтиманска Средна гора. Западно от село Церово, в близост до нефункциониращата хижа „Еледжик“ се намира най-високата точка връх Новаковец (825 m).

Северно и североизточно от долината на реката, до границата с община Панагюрище в пределите на община Лесичово попадат най-крайните югозападни ниски части на Същинска Средна гора. Тук северозападно от село Боримечково се издига най-високата точка на общината – връх Букова могила (974 m).

Около 1/3 от територията на общината (на югоизток) се заема от крайните северозападни части на Горнотракийската низина. Тук югоизточно от село Памидово, в коритото на река Тополница се намира най-ниската ѝ точка от 230 m н.в.

Води 
От северозапад на югоизток на протежение от около 25 – 26 km протича река Тополница (ляв приток на Марица) с част от долното си течение. В нея отляво, от Същинска Средна гора и отдясно, от Ихтиманска Средна гора се вливат множество малки и къси реки, най-голяма от които е река Яворница (десен), вливаща се в нея източно от село Церово.

Земеделски фонд 
Във всички етапи на развитие селското стопанство е заемало водещо място в общинската икономика, осигурявало е основната част от доходите на населението и най-голяма заетост на трудоспособното население. Селскостопанските площи на територията на общината са 125 374 дка. От тях обработваеми са 78 500 дка.

Население

Етнически състав 
 Преброяване на населението през 2011 г.

Численост и дял на етническите групи според преброяването на населението през 2011 г., по населени места (подредени по численост на населението):

Населени места 
Общината има 7 населени места с общо население от 4695 жители към 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Шахларе на с. Царско;
 МЗ № 3775/обн. 07.12.1934 г. – преименува с. Юруците на с. Боримечково;
 МЗ № 3530/обн. 17.09.1947 г. – преименува с. Царско на с. Памидово;
 Указ № 72/обн. 19.02.1952 г. – преименува с. Калугерово на с. Сребрино;
 Указ № 174/обн. 15.03.1968 г. – възстановява старото име на с. Сребрино на с. Калугерово;
 Указ № 2932/обн. 30.09.1983 г. – отделя селата Боримечково, Калугерово, Лесичово, Памидово и Церово и техните землища от Община Септември и селата Динката и Щърково и техните землища от община Пазарджик и ги включва в новосъздадената Община Лесичово с административен център с. Лесичово.

Транспорт 
През общината преминават частично 3 пътя от Републиканската пътна мрежа на България с обща дължина 54,1 km:
 участък от 21,3 km от автомагистрала Тракия (от km 65,3 до km 86,6);
 участък от 25,2 km от Републикански път III-803 (от km 22,8 до km 48,0);
 последният участък от 7,6 km от Републикански път III-8402 (от km 26,3 до km 33,9).

Топографска карта

Бележки

Източници

Външни препратки